VENDIM
Nr. 127, datë 24.6.2025

MBI DHËNIEN E AUTORIZIMIT NGA ERE PËR VENDOSJEN E KUOTAVE TË SHOQËRISË “PARISOL” SHPK SI MJET PËR GARANTIMIN E DETYRIMIT NDAJ TË TRETËVE

Në mbështetje të nenit 16 të, ligjit nr. 43/2015, “Për sektorin e energjisë elektrike”, i ndryshuar; neneve 9, pika 8, dhe 10, të “Rregullores për procedurat dhe afatet për dhënien e autorizimit nga ERE për ndryshimin e statusit ligjor të të licencuarit, ndryshimin e ortakut/aksionarit që kontrollon interesat e të licencuarit dhe vendosjen e kuotave/aksioneve të ortakut/aksionerit që kontrollon interesat e të licencuarit si mjete për garantimin e përmbushjes së detyrimit/eve ndaj të tretëve”, miratuar me vendimin e Bordit të Entit Rregullator të Energjisë (ERE) nr. 235, datë 26.11.2021; si dhe nenit 15, të “Rregullores për organizimin, funksionimin dhe procedurat e ERE-s”, miratuar me vendimin e Bordit të ERE-s nr. 96, datë 17.6.2016; Bordi i ERE-s, në mbledhjen e tij të datës 24.6.2025, mbasi shqyrtoi relacionin me nr. 1628/4 prot., datë 17.6.2025, të Drejtorisë së Licencimit dhe Autorizimeve, “Mbi kërkesën e shoqërisë ‘Parisol’ sh.p.k. për dhënien e autorizimit nga ERE për vendosjen e kuotave të saj, si mjet për garantimin e përmbushjes së detyrimit ndaj të tretëve”,
Konstatoi se:
Për qëllime të shqyrtimit të kërkesës për dhënien e autorizimit për shoqërinë “Parisol” sh.p.k., është ndjekur procedura dhe është analizuar dokumentacioni si vijon: 
1. Kërkesa për marrjen e autorizimit
- Shoqëria, me shkresën e protokolluar në ERE me nr. 1628 prot., datë 28.4.2025, ka paraqitur kërkesën për të marrë autorizimin e ERE-s për vendosjen barrës siguruese mbi kuotat e saj si mjet për të garantuar shlyerjen e detyrimit ndaj bankës “Intesa SanPaolo Bank Albania” sh.a.
2. Shqyrtimi i kërkesës dhe kërkesa për dokumentacion plotësues
- Shoqëria “Parisol” sh.p.k. është licencuar në veprimtarinë e prodhimit të energjisë elektrike, me vendimin e bordit të ERE-s nr. 220, datë 23.10.2024.
- Pas shqyrtimit të kërkesës dhe dokumentacionit të depozituar nga shoqëria, me shkresën nr. 1628/1 prot., datë 13.5.2025, ERE i ka evidentuar shoqërisë informacionin /dokumentacionin e konstatuar të munguar në këtë aplikim, i cili konsiston në: depozitimin e ekstraktit historik të regjistrit tregtar të të licencuarit, vendimin e organeve drejtuese për vendosjen e kuotave/aksioneve si mjet për garantimin e përmbushjes së detyrimeve ndaj të tretëve, parashikimin e rishikimit/çbërjes së kontratave në rast të mos marrjes së miratimit nga ERE si dhe bërjen me dije nëse ka pasur vendimin gjyqësor për vendosjen e kuotave të shoqërisë (depozitimin e tij nëse ka).
- Shkresa u kthye nga shërbimi postar me shënimin “Objekt i pakërkuar” ndaj ERE-s nëpërmjet e-mail-it protokolluar me nr. 1628/2 prot., datë 22.5.2025, i kërkoi shoqërisë të rakordojë/saktësojë adresën e dhënë si dhe të depozitojë dokumentacionin e kërkuar brenda afateve.
3. Seanca dëgjimore dhe dorëzimi i dokumentacionit plotësues 
[bookmark: _GoBack]- Me e-mail-in e datës 22.5.2025, shoqëria konfirmon marrjen e njoftimit si dhe bëri me dije se adresa e shoqërisë është e saktë, por gjithsesi do kryeje verifikimet e nevojshme me postën shqiptare në lidhje me problematikën e ndodhur.
- Me shkresën e protokolluara në ERE me nr. 1628/3 prot., datë 29.5.2025, shoqëria ka përcjellë të plotë dokumentacionin/informacionin e kërkuar.
4. Përfundime dhe kërkesa të tjera për dhënien e autorizimit
- Nga analiza përfundimtare e dokumentacionit të përcjellë nga shoqëria “Parisol” sh.p.k., rezulton se është dorëzuar dokumentacioni në përputhje me kërkesat e parashikuara në nenet 5, 6, 7 dhe 8, të “Rregullores për procedurat dhe afatet për dhënien e autorizimit nga ERE për ndryshimin e statusit ligjor të të licencuarit, ndryshimin e ortakut/aksionarit që kontrollon interesat e të licencuarit dhe vendosjen e kuotave/aksioneve të ortakut/aksionerit që kontrollon interesat e të licencuarit si mjete për garantimin e përmbushjes së detyrimit/eve ndaj të tretëve”, miratuar me vendimin e Bordit të ERE-s nr. 235, datë 26.11.2022, si vijon:
- Neni 5, pika 2 – kërkesa dhe dokumentet shoqëruese janë nënshkruar nga administratori i shoqërisë, në përputhje me kërkesat e rregullores.
Plotësimi i kërkesave të nenit 5:
- Neni 5, pika 4 – dokumentacioni është paraqitur në gjuhën shqipe, në format origjinal ose të noterizuar dhe i shoqëruar me kopje elektronike.
- Neni 5, pika 5 – shoqëria ka bërë me dije se kërkon të mos jenë të hapura për publikun kontratat e kredisë nr. 2040 rep., nr. 800 kol., datë 18.4.2025 dhe nr. 2039 rep., nr. 799 kol., datë 18.4.2025, pasi përmbajnë informacione tregtare konfidenciale të bankës e shoqërisë, përfshirë dhe të dhëna personale sensitive të përfaqësuesve të subjekteve.
5. Plotësimi i kërkesës sipas nenit 8:
- Pika 1 – janë paraqitur të gjitha të dhënat e kërkuara mbi shoqërinë, përfaqësuesin e autorizuar, arsyet për vendosjen e barrës siguruese, përshkrimi i detyrimeve dhe deklarata mbi statusin e kuotave.
- Pika 2 – janë dorëzuar të gjitha dokumentet përkatëse, përfshirë ekstraktin historik të regjistrit tregtar, vendimet e organeve drejtuese, marrëveshjen përkatëse dhe dokumentacionin tjetër shtetëror si më poshtë vijon: 
- Germa “a” – ekstrakti historik i regjistrit tregtar: Shoqëria ka depozituar në ERE ekstraktin historik të regjistrit tregtar të saj, të vulosur elektronikisht nga QKB-ja më datë 27.5.2025, nga ku rezulton se shoqëria ka NUIS dhe është regjistruar në QKB, më datë 7.1.2022. Nga shqyrtimi i këtij ekstrakti vihet re se administratori i shoqërisë është z. E. D.
- Germa “b” – vendimi i organeve drejtuese: Është depozituar vendimi i Asamblesë së Ortakëve të shoqërisë “Parisol” sh.p.k., datë 18.4.2025, që miraton vendosjen e barrës siguruese mbi kuotat.
- Germa “c” – marrëveshjet përkatëse: Janë depozituar:
- Kontratat e kredive, nr. 2039 rep., nr. 799 kol., datë 18.4.2025 dhe nr. 2040 rep., nr. 800 kol., datë 18.4.2025, e nënshkruar midis bankës dhe shoqërisë, ku ndër të tjera përcaktohet vendosja e barrës mbi kuotat e “Parisol” sh.p.k.;
- Marrëveshja e barrës siguruese nr. 2045 rep., nr. 805 kol, datë 18.4.2025, e nënshkruar midis “Intesa SanPaolo Bank Albania” sh.a. (në cilësinë e barrëmarrësit), z. M. D., shoqërisë “Aksent L&BC” sh.p.k dhe shoqërisë “Albanian General Electricity” sh.p.k. (në cilësinë e Barrëdhënësve) si ortakë të shoqërisë “Parisol” sh.p.k., që vendos barrën siguruese mbi 100% të kuotave të shoqërisë. 
- Pika 3 – shoqëria ka shlyer të gjitha detyrimet financiare ndaj ERE-s.
6. Kushtet e vendosura për dhënien e autorizimit
- Dhënia e autorizimit nga ERE për vendosjen e kuotave të shoqërisë “Parisol” sh.p.k., si mjet për garantimin e detyrimit ndaj të tretëve, nuk e përjashton këtë të fundit nga detyrimi për të marrë autorizimet ose miratimet e nevojshme nga organet e tjera kompetente apo nga palët e treta përkatëse, në rast se kjo kërkohet nga kuadri ligjor ose nga marrëveshjet kontraktuale në fuqi.
Vendosja e këtij kushti bëhet për të garantuar se autorizimi i dhënë nga ERE mbetet i kufizuar vetëm në kuadër të ushtrimit të funksioneve të saj rregullatore, pa ndërhyrë apo anashkaluar detyrimet ligjore ose kontraktuale që mund të ketë shoqëria ndaj autoriteteve të tjera ose palëve të përfshira në marrëdhënie financiare apo tregtare. Në këtë rast, duke qenë se marrëveshja e huas dhe marrëveshja siguruese janë nënshkruar me banka vendase, është përgjegjësi e shoqërisë të respektojë çdo detyrim tjetër jashtë kompetencës së ERE-s që mund të rrjedhë nga këto marrëveshje.
- Shoqëria detyrohet të njoftojë ERE-n në rast të heqjes së barrës siguruese ose të ekzekutimit të saj të detyrueshëm.
Për gjithë sa më sipër, Bordi i ERE-s 

VENDOSI:

1. Dhënien e autorizimit të ERE-s për vendosjen e kuotave të shoqërisë “PARISOL” sh.p.k si mjet për të garantuar përmbushjen e detyrimit ndaj palës kredidhënëse, “Intesa SanPaolo Bank Albania” sh.a. (për kontratat datë 18.4.2025).
2. Dhënia e Autorizimit nga ERE sipas përcaktimeve të pikës 1 të këtij vendimi nuk e çliron shoqërinë “Parisol” sh.p.k. nga detyrimi për të marrë autorizimin/miratimin e organeve të tjera apo palëve të treta për këtë ndryshim, në rast se kjo kërkohet nga këto organe.
3. Shoqëria duhet të njoftojë ERE-n për heqjen e barrës siguruese mbi kuotat ose në rast të ndodhjes së një ekzekutimi të detyrueshëm.
4. Ky vendim është objekt rishikimi nga ERE në varësi të plotësimit/mosplotësimit të kushteve të vendosura në pikat 2 dhe 3 të këtij vendimi.
5. Drejtoria e Licencimit dhe Autorizimeve të njoftojë shoqërinë “Parisol” sh.p.k. për vendimin e Bordit të ERE-s.
Ky vendim hyn në fuqi menjëherë.
Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes së vendimit, rishikimin e vendimit të Bordit në rast se ka siguruar prova të reja që mund ta çojnë Bordin në marrjen e një vendimi të ndryshëm nga i mëparshmi apo për gabime materiale të konstatuara. Për këtë vendim mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare. 
Ky vendim botohet në Fletoren Zyrtare.

